62014CJ0274_RES
Asia C-274/14
Asia, jonka on pannut vireille Banco de Santander SA
(Tribunal Económico-Administrativo Centralin esittämä ennakkoratkaisupyyntö)
Unionin tuomioistuimen tuomio (suuri jaosto) 21.1.2020
Ennakkoratkaisupyyntö – SEUT 267 artikla – Kansallisen tuomioistuimen käsite – Edellytykset – Kyseisen kansallisen elimen riippumattomuus – Jäsenten erottamattomuus – Ennakkoratkaisupyynnön tutkimatta jättäminen
Ennakkoratkaisukysymykset – Asian saattaminen unionin tuomioistuimen käsiteltäväksi – SEUT 267 artiklassa tarkoitettu kansallinen tuomioistuin – Käsite – Tribunal Económico-Administrativo Central (Espanja) – Käsitteen ulkopuolelle jääminen
(SEUT 267 artikla)
(ks. 51–77 kohta)
Ennakkoratkaisukysymykset – Asian saattaminen unionin tuomioistuimen käsiteltäväksi – SEUT 267 artiklassa tarkoitettu kansallinen tuomioistuin – Käsite – Riippumattomuutta koskeva edellytys – Kyseisen kansallisen elimen jäsenten asema – Erottamattomuutta koskeva vaatimus – Ulottuvuus
(SEUT 267 artikla)
(ks. 58–60 ja 64–71 kohta)
Ennakkoratkaisukysymykset – Asian saattaminen unionin tuomioistuimen käsiteltäväksi – SEUT 267 artiklassa tarkoitettu kansallinen tuomioistuin – Käsite – Riippumattomuutta koskeva edellytys – Puolueettomuus – Käsite
(SEUT 267 artikla)
(ks. 61–63 ja 72–77 kohta)
Unionin oikeus – Ensisijaisuus – Unionin oikeuden vastainen kansallinen lainsäädäntö – Valtiontuki – Lailla perustettu kansallinen elin, jonka tehtävänä on käsitellä muutoksenhaut veroalalla – Velvollisuus jättää soveltamatta kansallista lainsäädäntöä, joka ei ole yhteensopiva sellaisten unionin oikeuden säännösten kanssa, joilla on välitön oikeusvaikutus
(SEUT 108 artiklan 3 kohta)
(ks. 78 kohta)
Jäsenvaltiot – Velvoitteet – Tarvittavien muutoksenhakukeinojen käyttöön ottaminen tehokkaan oikeussuojan takaamiseksi – Tarve taata ennakkoratkaisumekanismin tehokkuus ja unionin oikeuden yhdenmukainen tulkinta – Kansallinen lainsäädäntö, jossa annetaan päätöksentekoa koskeva yksinomainen toimivalta jollekin elimelle, ei täytä riippumattomuutta ja puolueettomuutta koskevia vaatimuksia – Hyväksymisedellytykset – Oikeussuojakeinot, joiden nojalla on mahdollista hakea muutosta tällaisen elimen päätöksiin
(SEUT 267 artikla)
(ks. 79 kohta)
Tiivistelmä
Unionin tuomioistuimen suuri jaosto totesi 21.1.2020 antamassaan tuomiossa Banco de Santander (C-274/14), että Tribunal Económico-Administrativo Centralin (keskushallinnon hallinto- ja veroasioiden valituslautakunta, Espanja) (jäljempänä ennakkoratkaisua pyytänyt elin) esittämää ennakkoratkaisupyyntöä ei voitu ottaa tutkittavaksi sillä perusteella, että tämän elimen ei voida katsoa olevan SEUT 267 artiklassa tarkoitettu tuomioistuin, koska se ei täytä riippumattomuutta koskevaa vaatimusta.
Ennakkoratkaisua pyytäneen elimen unionin tuomioistuimelle esittämässä ennakkoratkaisupyynnössä oli pääasiallisesti kyseessä valtiontukien alalla Espanjan soveltamasta omistusosuuden hankkimisesta ulkomaisissa kohteissa johtuvan liikearvon kirjaamisesta kuluksi koskevasta järjestelmästä annettujen peräkkäisten komission päätösten (
1
) tulkinta ja pätevyys. Tämä pyyntö esitettiin unionin tuomioistuimelle asiassa, jossa vastakkain ovat Banco de Santander SA ja Inspección Financiera (veroviranomainen, Espanja) ja joka koskee mainitun pankin Saksan oikeuden mukaan perustetun holdingyhtiön koko osakekannan hankkimisesta johtuvan liikearvon vähentämistä. Merkityksellisen kansallisen lainsäädännön mukaan ennakkoratkaisua pyytäneen elimen tehtävänä on ratkaista tiettyjen keskushallinnon veroviranomaisten päätöksistä tehdyt valitukset, muun muassa nyt käsiteltävänä oleva valitus, sekä muutoksenhakuelimenä muiden hallinto- ja veroasioiden valituslautakuntien (Tribunales Económico-Administrativos), joiden alueellinen toimivalta on rajoitettu, päätöksistä tehdyt valitukset. Ainoastaan talous- ja valtiovarainministeriön veroasioista vastaava pääjohtaja voi hakea näihin päätöksiin muutosta ylimääräisellä muutoksenhaulla oikeuskäytännön yhtenäistämiseksi, ja toimivalta ratkaista tällainen muutoksenhakuasia on ennakkoratkaisua pyytäneen elimen erityisjaostolla.
Unionin tuomioistuin totesi, että sen oli aluksi tutkittava viimeaikaisen oikeuskäytäntönsä (
2
) valossa, oliko ennakkoratkaisua pyytänyt elin SEUT 267 artiklassa tarkoitettu tuomioistuin.
Unionin tuomioistuin muistutti ensin, että tämä asema edellyttää erityisesti sitä, että ennakkoratkaisua pyytänyt elin täyttää riippumattomuutta koskevan edellytyksen. Kansallisten tuomioistuinten, joiden tehtävänä on soveltaa unionin oikeutta, riippumattomuus on olennaista sen tuomioistuinten välisen yhteistyön järjestelmän moitteettomalle toiminnalle, jota SEUT 267 artiklan mukainen ennakkoratkaisumenettely edustaa, ja tämän menettelyn voi saattaa vireille vain elin, jonka tehtävänä on soveltaa unionin oikeutta ja joka täyttää muun muassa tämän riippumattomuuden vaatimuksen.
Unionin tuomioistuin korosti, että riippumattomuuden käsitteen ulkoinen osatekijä edellyttää, että asianomainen elin huolehtii tehtävistään itsenäisesti olematta missään hierarkkisessa tai alisteisessa suhteessa mihinkään tahoon ja ottamatta vastaan määräyksiä tai ohjeita miltään taholta, mikä tarkoittaa erityisesti, että tapaukset, joissa tämän elimen jäsenet voidaan erottaa, määritetään nimenomaisilla lainsäädännön säännöksillä, joissa taataan takeet erottamattomuuden periaatteelle, joka on ominainen tuomareiden riippumattomuudelle. Unionin tuomioistuin totesi, että valtioneuvosto voi erottaa ennakkoratkaisua pyytäneen elimen jäsenet talous- ja valtiovarainministerin ehdotuksesta kuninkaan asetuksella, eikä tätä erottamista koskevaa järjestelmää säännellä erityisellä säännöstöllä, joten nämä jäsenet eivät saa osakseen muita takeita kuin ne, joista säädetään hallinto-oikeuden yleisissä säännöissä.
Unionin tuomioistuin palautti mieleen, että riippumattomuuden käsitteen sisäinen osatekijä liittyy puolueettomuuden käsitteeseen, joka edellyttää objektiivisuuden noudattamista ja sitä, ettei elimellä ole muuta intressiä asian ratkaisun lopputulokseen kuin oikeussääntöjen tiukka soveltaminen. Tällä tavoin ymmärrettynä riippumattomuuden käsite merkitsee, että kyseinen elin on ulkopuolinen siihen viranomaiseen nähden, joka on tehnyt päätöksen, johon on haettu muutosta. Ylimääräisen muutoksenhaun, jolla voidaan hakea ennakkoratkaisua pyytäneen elimen erityisjaostolta muutosta tämän elimen päätöksistä, erityispiirteiden perusteella ei voida katsoa, että tämä elin olisi ulkopuolisen asemassa kyseessä oleviin intresseihin nähden. Unionin tuomioistuin totesi erityisesti, että ainoastaan talous- ja valtiovarainministeriön veroasioiden pääjohtaja voi hakea tällaisella ylimääräisellä muutoksenhaulla muutosta, ja että mainittu pääjohtaja – samoin kuin veroviranomaisen, johon mainitun ylimääräisen muutoksenhaun kohteena olevassa päätöksessä tarkoitetun toimen antanut elin kuuluu, pääjohtaja tai johtajakin – kuuluu kokoonpanoon, joka käsittelee tämän muutoksenhaun.
Unionin tuomioistuin totesi lisäksi, että se seikka, että ennakkoratkaisua pyytänyt elin ei ole SEUT 267 artiklassa tarkoitettu tuomioistuin, ei vapauta sitä päätöksiään antaessaan velvollisuudesta taata unionin oikeuden soveltaminen ja jättää tarvittaessa soveltamatta kansallisia oikeussääntöjä, jotka ovat ristiriidassa sellaisen unionin oikeuden kanssa, jolla on välitön oikeusvaikutus. Lisäksi oikeussuojakeinot, joiden nojalla on mahdollista hakea muutosta ennakkoratkaisua pyytäneen elimen päätöksiin, mahdollistavat ennakkoratkaisumekanismin tehokkuuden, koska kansallisilla tuomioistuimilla on oikeus tai tapauksen mukaan velvollisuus esittää unionin tuomioistuimelle ennakkoratkaisupyyntö, kun unionin oikeuden tulkintaa tai pätevyyttä koskeva päätös on tarpeen, jotta ne voivat antaa ratkaisunsa.
(
1
)	Espanjan soveltamasta omistusosuuden hankkimisesta ulkomaisissa kohteissa johtuvan liikearvon kirjaamisesta kuluksi C 45/07 (ex NN 51/07, ex CP 9/07) 28.10.2009 annettu komission päätös 2011/5/EY (EUVL 2011, L 7, s. 48), Espanjan soveltamasta omistusosuuden hankkimisesta ulkomaisissa kohteissa johtuvan rahallisen liikearvon kirjaamisesta kuluksi C 45/07 (ex NN 51/07, ex CP 9/07) 12.1.2011 annettu päätös 2011/282/EU (EUVL 2011, L 135, s. 1) ja valtiontuesta SA.35550 (13/C) (ex 13/NN) (ex 12/CP), jonka Espanja on toteuttanut – Omistusosuuden hankkimisesta ulkomaisissa kohteissa johtuvan rahallisen liikearvon kirjaamisesta kuluksi koskeva järjestelmä – 15.10.2014 annettu komission päätös (EU) 2015/314 (EUVL 2015, L 56, s. 38).
(
2
)	Unionin tuomioistuin viittasi arvioinnissaan erityisesti 16.2.2017 antamaansa tuomioon Margarit Panicello (C-503/15, EU:C:2017:126), 27.2.2018 antamaansa tuomioon Associação Sindical dos Juízes Portugueses (C-64/16, EU:C:2018:117) ja 24.6.2019 antamaansa tuomioon komissio v. Puola (ylimmän tuomioistuimen riippumattomuus) (C-619/18, EU:C:2019:531).